ফের হারল ম্যান ইউ, প্রত্যাবর্তনে গোল সাকার

ওয়েব ডেস্ক: ধারাবাহিকতার অভাব ভীষণভাবে ভোগাচ্ছে ম্যাঞ্চেস্টার ইউনাইটেডকে (Man Utd)। মরসুমের গোড়া থেকে ধরেছে এই রোগ যার নিরাময় এখনও করে উঠতে পারলেন না হেড কোচ রুবেন অ্যামোরিম (Ruben Amorim)। গত সপ্তাহটা ছিল আন্তর্জাতিক ম্যাচের, তার আগে বেশ ভালো ফর্মে খেলছিলেন ব্রুনো ফার্নাডেজরা (Bruno Fernandez)। কিন্তু মঙ্গলবার প্রিমিয়ার লিগে নটিংহ্যাম ফরেস্টের (Nottingham Forest) কাছে ১-০ হেরে গেল ওল্ড ট্রাফোর্ডের ক্লাব।

ম্যান ইউয়ের অস্বস্তি আরও বাড়ল কারণ নটিংহ্যামের হয়ে একমাত্র গোলটি করলেন অ্যান্টনি এলাঙ্গা (Anthony Elanga)। ইউনাইটেডের অ্যাকাডেমি থেকে উঠে এসেছেন এই সুইডিশ উইঙ্গার। কিছুদিন ম্যান ইউয়ের সিনিয়র দলেও খেলেছেন, কিন্তু তাঁকে বিক্রি করে দেয় টিম ম্যানেজমেন্ট। এদিন যেন মধুর প্রতিশোধ তুললেন। ম্যাচের মাত্র পাঁচ মিনিটে নটিংহ্যামকে এগিয়ে দেন এলাঙ্গা, সে গোল আর শোধই করতে পারল না ইউনাইটেড, জেতা তো দূরের কথা।

আরও পড়ুন: দাম কমল ইডেন ম‍্যাচের টিকিটের, ন্যূনতম দাম ৯০০ টাকাই

মঙ্গলবার দিনটা আর একজনের খুব ভালো গেল। তিনি আর্সেনালের (Arsenal) ‘স্টার বয়’ বুকায়ো সাকা (Bukayo Saka)। চোট সারিয়ে ১০১ দিন পর মাঠে নামলেন তিনি, নেমেই গোল করলেন। আর্সেনাল ২-১ হারাল ফুলহ্যামকে। আর্সেনালকে এদিন ৩৭ মিনিটের মাথায় এগিয়ে দেন মিকেল মেরিনো। ৬৬ মিনিটে পরিবর্ত হিসেবে নামেন সাকা। সাত নম্বর জার্সিধারীর মাঠে নেমে গোল পেতে সময় লাগল সাত মিনিট।

এদিকে চোট পেয়ে পাঁচ থেকে সপ্তাহের জন্য ছিটকে গেলেন ম্যাঞ্চেস্টার সিটির তারকা স্ট্রাইকার এর্লিং হালান্ড (Erling Haaland)। সিটির ম্যানেজার পেপ গুয়ার্দিওলা (Pep Guardiola) নিজেই এই দুঃসংবাদ দিয়েছেন। সিটির বিধ্বংসী ফর্ম এ মরসুমে দেখা যায়নি, উয়েফা চ্যাম্পিয়ন্স লিগ থেকে বিদায় ঘটেছে, প্রিমিয়ার লিগে পাঁচ নম্বরে। গুয়ার্দিওলার লক্ষ্য যে করে হোক প্রথম চারে শেষ করে পরের বছর চ্যাম্পিয়ন্স লিগের যোগ্যতা অর্জন করা।